KUNINGRIIGI TUUL
Tere tulemast taas saatesarja Kuningriigi tuul.
Eelmises saates vaatasime, kuidas Soome on toetanud
Palestiina omavalitsuse antisemitismi juba üle 20 aasta,
rahastades palestiinlaste koolide vihakasvatust.
Palestiina omavalitsus saab igal aastal Läänelt ka palju muud toetust.
Tänases saates vaatame,
mida arvavad palestiinlased ise Soome ja teiste lääneriikide toetusest.
Vähesed palestiinlased julgevad avalikult rääkida,
mida nad tegelikult mõtlevad,
sest PO kohtleb oma rahvast diktatuuri kombel.
Abbasi seaduslik ametiaeg lõppes juba ligi 10 aastat tagasi
ja tema populaarsus on tavapalestiinlaste seas olematu.
Abbas on kohelnud kriitikuid karmilt
ja sõnavabaduse olukord halvenes veelgi 2017. a suvel,
kui Abbasi valitsus kehtestas seaduse, mille järgi kõik, kes Abbasi
või tema valitsust netiuudistes või sotsiaalmeedias kritiseerivad,
võivad rahvusliku ühtsuse nimel vangi sattuda.
Üks väheseid tavapalestiinlaste hääli
on Shuafati põgenikelaagris kasvanud reporter Bassem Eid.
Ta vahistati juba Arafati ajal 1996. a.
Yasser Arafat vahistas mu,
kuid mul vedas, sest olin vangis vaid 25 tundi.
Minu vabanemine õnnestus
tänu Clintoni valitsuse välisministrile Warren Christopherile.
Vahistamisest johtunud rahvusvahelise tähelepanu tõttu
on Bassem Eid saanud seejärel rääkida ilma PO sekkumiseta.
Ajakirjanik Bassem Eid on uurinud palestiinlaste õigusi
juba 30 aastat.
Mis on palestiinlaste kannatuse põhjuseks?
Minu meelest kannatavad palestiinlased oma juhtkonna pärast.
Kõigepealt kannatasime me, palestiinlased, araabia juhtide tõttu,
sest just araabia juhid avasid 1948. a sõja ajal
palestiinlastele uksed oma riikidesse.
Nii on palestiinlased jäänud araabiamaades pagulasteks
alates 1948. aastast.
Pärast Oslo lepingut hakkasime kannatama omaenda juhtide tõttu.
Minu meelest pole palestiinlaste juhid suutnud sellest peale kuni tänaseni
palestiinlaste argielu parandada.
Kui palud mis tahes tavalisel palestiinlasel
võrrelda oma tänast elu Oslo lepingu eelse ajaga,
vastab ta, et pärast Oslo lepingut on elu üha hullemaks läinud.
Miks? Palestiina omavalitsuse korrumpeerumise tõttu.
Palestiina omavalitsust huvitab pigem praeguse seisu säilitamine,
et saada rahvusvaheliselt üldsuselt rohkem raha ja võimu.
Palestiinlaste juhid pole kavatsenudki mu probleeme lahendada.
Usun, et need lahendavad mu lapsed või naabrite lapsed,
kuid mitte praegune Palestiina omavalitsus.
Konflikt on Palestiina omavalitsusele nagu pank,
mis neile tasuta raha söödab.
Aga kas see välisabi tavapalestiinlasi aitab?
Minu meelest on see suur probleem.
PO välisriikidelt saadav rahaline abi on peamine takistus
Iisraeli-palestiinlaste konflikti lahendamise teel.
Ma pole näinud, et see peamiselt Euroopast ja USAst lähtuv raha
palestiinlastele kuidagi kasu tooks.
See toob kasu vaid juhtidele, kes istuvad valitsuskeskustes
24 tundi ööpäevas, kogudes endale raha ja võimu.
Tavapalestiinlased vaid kannatavad rahvusvahelise üldsuse abi tõttu.
Kas väidate, et näiteks Soome poolt haridusele antav toetus
ei aita tavalisi palestiinlasi? - Vaadake meie praeguseid õpikuid!
Need on täis ässitamist, viha ja vägivalda.
Need pole õpikud, kust mina koolipõlves õppisin.
See on täiesti teine teema. Palestiinlaste tänane haridussüsteem,
mida muide rahastasid soomlased ja belglased,
on täna üks osa probleemist, mitte lahendusest probleemile.
Kui inimestele õpetatakse viha ja ässitamist,
pole minu meelest mingit võimalust tulevasele rahule
Iisraeli ja palestiinlaste vahel. Nagu teate, olen pagulane.
Olen intervjueerinud põgenikelaagreis mitmeid UNRWA koolide õpilasi.
See on kohutav.
7-8-aastased koolilapsed tahavad enesetappu teha
või minna püssiga iisraellasi tapma, et meid vabastada.
Kui küsin, kes seda neile õpetanud on,
ütlevad nad, et õpivad seda koolis.
Arvan, et see hirmutab mind araablase ja palestiinlasena
rohkem kui iisraellasi,
sest olen nende naaber. Ta võib täna minugi tappa
õpikute poolt koolis lastele õpetatava vägivalla tagajärjel.
Soomlased paistavad olevat kaotanud Lähis-Ida suhtes reaalsustaju.
Tean täpselt, mis toimub. Neil pole aimugi.
Neil pole aimugi sellest,
millele UNRWA ja PO kulutavad rahad,
mis nad neile annavad.
Neile see muidugi sobib, aga kui nad tuleksid siia
ja elaksid paar aastat meie seas, põgeneksid nad ilmselt juba homme
PO ja UNRWA korruptsiooni eest.
Lääne ja eriti Euroopa massimeedia, sh Soome meedia,
on juba pikalt paistnud konfliktis palestiinlaste poole hoidvat.
Kui küsida tavasoomlaselt, kes jälgib meediat Soomes,
mis on palestiinlaste probleemid,
ütlevad nad, et probleemiks on müürid, Iisraeli asundused
ja et Iisrael varastab nende maad. Mida teie nende väidete peale ütlete?
Minu meelest on suurim probleem meedia ise.
Ütlen tihti, et viimase kümne aastaga
on meedia kaotanud peaaegu täielikult ajakirjanduseetika.
Minu meelest püüab meedia hetkel müüa omaenda poliitilisi nägemusi
info vahendamise asemel.
See on üks tänase meedia suuremaid probleeme,
et kui Iisrael rikub inimõigusi,
ilmub see rahvusvahelise meedia esilehtedel.
Kui Palestiina omavalitsus rikub sama inimõigust,
kaotab meedia selle uudise ära.
Minu meelest valab meedia neil päevil vaid õli tulle.
Kas oskate öelda, miks see nii on?
Arvan, et asi on poliitilistes huvides.
Euroopas on olukord ilmselt veidi erinev kui USAs.
See ilmselt erineb ka Aasia meediast.
Mõistan, et Euroopal on pikk antisemitismi ajalugu,
ja mulle näib, et Euroopa naaseb oma ajalooliste juurte juurde.
See on ilmselt üks peamisi põhjuseid,
miks Euroopa meedia on praegu Iisraeli suhtes nii kriitiline
ja ignoreerib palestiinlaste olemasolu.
Ka Bassem Eid alustas oma inimõiguste karjääri ühenduses,
mis uurib põhivoolumeedia kombel juutide rikkumisi palestiinlaste vastu.
Probleemide tegelik olemus selgus talle siiski üsna pea.
Alustasin oma inimõiguste karjääri Iisraeli ühenduses B'Tselem.
Töötasin 7,5 aastat
nende peamise väliuurijana.
Otsustasin tööst loobuda pärast Oslo lepinguid,
et luua ühendus Palestiina Inimõiguste Vaatlusgrupp,
et jälgida ja kontrollida Palestiina omavalitsuse rikkumisi
palestiinlaste vastu.
Millal märkasite, et palestiinlaste seas on midagi viltu?
Arvan, et see juhtus esimese intifada ajal.
Mäletan, et esimese intifada ajal
tapeti rohkem palestiinlasi palestiinlaste
kui Iisraeli sõdurite poolt.
Mäletan hästi isegi statistikat. Esimese intifada algusest
kuni Oslo lepinguni hukkus Iisraeli armee tõttu 600 palestiinlast.
Palestiinlased tapsid samal ajal 1200 palestiinlast,
keda süüdistati reetmises või koostöös vaenlasega.
Siis avastasin, et Palestiinas on suur sisekonflikt.
Lahkusin B'Tselemist 1996. a juuli lõpus.
1996. a detsembris rajasin Palestiina Inimõiguste Vaatlusgrupi.
Meil on Läänekaldal ja Gaza sektoris väliuurijad.
Oleme avaldanud raporteid
Palestiina julgeolekujõudude inimõigusrikkumiste kohta
palestiinlaste vastu.
Lisaks Lääne meediale pahandavad Bassem Eidi
ka palestiinlaste nimel lärmavad Lääne pro-palestiina aktivistid,
kes propageerivad Läänekaldal toodetud Iisraeli toodete
või kogu Iisraeli boikoteerimist.
Nende seas on ka mitmeid kristlikke ühendusi.
Bassem Eidi küsimus neile,
kes peavad end palestiinlaste kaitsjateks, on lihtne:
Kes on volitanud teid minu nimel rääkima?
Neid pro-palestiina aktiviste näib Bassem Eidi sõnul ühendavat
palestiinlaste aitamise asemel viha juutide ja Iisraeli vastu.
Kuidas meie, palestiinlased,
nende tegevusest kasu saame?
Kui lähen USA ülikoolilinnakutesse,
avaldavad nad minu vastu meelt, et ma suudki lahti ei teeks.
Nad ilmselt usuvad sõnavabadusse,
kuid see ei puuduta palestiinlasi, vaid ainult neid.
Nemad tahavad rääkida,
aga teised palestiinlased ei tohi sinna rääkima tulla.
Seal toimub mitmeid taplusi inimestega,
kes end palestiinlaste kaitsjaiks nimetavad.
Kui uurida nende poliitikat ja strateegiat täpsemalt, siis näeb,
et nad on täiesti palestiinlaste vastu.
Näiteks Lääne aktivistide loodud BDS liikumine
taotleb palestiinlaste nimel Iisraeli isoleerimist ja boikoteerimist.
Iisraeli või Iisraeli toodete boikott
pole siiski kunagi palestiinlaste idee olnud.
Arvan, et 95 % palestiinlastest pole aimugi,
mis nende boikottide eesmärk on ja mis see BDS on.
Neil pole aimugi.
Läänekaldal või Gaza sektoris boikotiliikumist muide pole.
Seda pole. Kui minna hommikul Ramallah' kesklinna,
näeb seal tuhandeid juurvilja- ja puuviljakaste,
millel on heebreakeelsed kirjad.
Ma ei usu, et need oleks tulnud Jordaaniast või Egiptusest.
Need tulid Iisraelist.
Kui minna mis tahes Läänekalda poodi,
märkad, et need on täis
Iisraeli firma Tnuva piimatooteid.
Läksin kord põgenikelaagris olevasse poodi.
Poodi tuli väike laps, kes küsis poodnikult,
kas ta müüb Coca Colat. Omanik ütles: "Muidugi. Külmikus."
Siis küsis poiss, kas see on Iisraeli või palestiinlaste oma.
Poodnik ütles: "Palestiinlaste muidugi."
"Siis ei taha," ütles poiss.
Jooksin lapsele järele ja küsisin, miks ta palestiinlaste jooki ei tahtnud.
Ta ütles: "Iisraeli oma on palju maitsvam."
Arvan, et iisraellased
on palju professionaalsemad kui meie.
Iga palestiinlane ostab täna pigem Iisraeli
kui araablaste või palestiinlaste tooteid.
See on hästi teada.
Osan toitu Jeruusalemma naaberkülast a-Zarist.
Küsisin ühes poes, kui palju müüakse päevas
araablaste toodetud piima ja kui palju Iisraeli piima.
Iisraeli piima taheti rohkem.
Maailma sõimatud Iisraeli asundused Läänekaldal
on aga palestiinlastele hea sissetulekuallikas
ja enamik sealseid Iisraeli maju on palestiinlaste ehitatud.
Üksnes Iisraeli külade ehitamine
annab hetkel tööd ca 15 000 palestiinlasele,
rääkimata teistest
Juuda ja Samaaria aladele tekkinud töökohtadest.
Täna eelistab iga tavaline palestiina tööline
töötada pigem Iisraeli kui PO teenistuses,
sest Iisraeli haldusalal on keskmine kuupalk
kuus korda kõrgem kui palestiinlaste haldusalal.
Seepärast käivad tuhanded palestiinlased
iga päev salaja Läänekaldalt Iisraelis tööl,
et paremat palka teenida.
Nad teavad, et nad võidakse vahistada või isegi tappa,
kuid võimalus on nii hea, et sellest tuleb kinni haarata.
Iisraellaste juures töötamine toob rohkem väärikust kui PO juures.
PO on Lääne rahaga hoolitsenud enda eest.
Tavapalestiinlaste heaolu või töökohtade loomine territooriumile
pole neid huvitanud.
Iisrael on see, kes tavapalestiinlastele tööd pakub.
Lisaks Läänekaldale ehk Juudasse ja Samaariasse tekkinud töökohtadele
käib täna ca 100 000 palestiinlast seaduslikult päris-Iisraelis tööl,
näiteks Tel Avivi kandis.
Olen keegi, kes usub,
et kui Iisraelil õnnestub kasvatada Palestiina majandust,
vähendab see tõenäoliselt vägivalda Palestiina aladel.
Kui kohtun Läänekaldal noortega, kellest enamik on töötud,
ütlevad nad, et võivad minna homme mõnd iisraellast pussitama.
See võib maksta neile elu või lõppeda vanglaga,
kuid vähemalt saab pere PO-lt iga kuu palka.
Minu meelest on see kohutav.
Arvan, et iisraellased on üliteadlikud Palestiina majandusseisust
ja püüavad iga kuu suurendada
palestiinlastele eraldatavate töölubade hulka.
Kui tavapalestiinlastelt küsida,
mis on nende elu kolm tähtsaimat eesmärki,
ei maini keegi Bassam Eidi sõnul turvabarjääre, asundusi
või isegi Palestiina riiki.
Inimesed vajavad korralikke töökohti ja kooli
ning töötavat tervishoidu lastele.
Euroopa meedia põhjal jääb mulje, et palestiinlased tahaksid
iisraellaste ja Iisraeli armee lahkumist nn Läänekaldalt.
Kas see peab paika?
Küsisin kord Ramallah' lähedal Jalazone põgenikelaagris
elavailt noortelt, mis nende arvates juhtuks,
kui ühel päeval poleks Läänekaldal ühtki iisraellast.
Nad küsisid: "Oh heldus, kuidas me siis hakkama saame?"
Seegi on midagi, milles võime süüdistada Palestiina omavalitsust.
Ma pole näinud, et Palestiina omavalitsus oleks seni
isegi püüdnud kuidagi hoolitseda Palestiina alade tuleviku eest.
Isegi Palestiina omavalitsus ise püsib elus tänu iisraellastele.
Kujutlege siis, mis juhtuks, kui iisraellased ühel päeval kaoksid.
Ma ei usu, et kaks päeva hiljem veel elus oleksime.
Gaza on palestiinlaste jaoks elav näide sellest,
mida tähendab elu ilma iisraellasteta.
Vaadake Gazat! Gazast on saanud pärast iisraellaste lahkumist põrgu.
Pärast kõigi Iisraeli asunike evakueerimist Gazast, on seal põrgu.
Nood kaks miljonit inimest on hetkel Hamasi pantvangid.
Hamas on saanud rikkaks, ehitanud miljonite eest tunneleid
ja ostnud relvi ca 260 miljoni dollari eest aastas,
samal ajal kui gazalastel pole elektrit.
Palestiinlasena ei taha ma sellises olukorras elada.
Arvan, et palestiinlased hakkavad üha enam mõistma,
et meil palestiinlastel pole tulevikku
omaenda juhtkonna all, ei Läänekaldal ega Gazas.
Palestiinlastel on ka teisi võrdlusobjekte.
Kui tahame võrrelda oma olukorda
teistes araabiamaades elavate palestiinlastega,
on Iisraeli võimu all elavate palestiinlaste olukord palju parem.
Teiseks, kui võrdleme neil päevil
Iisraeli võimu all elavate palestiinlaste elatusstandardit
Palestiina omavalituse all elavate omaga,
siis Iisraeli haldusalal elavate olukord on palju parem
kui PO haldusalal elavatel palestiinlastel.
Palestiinlaste ja iisraellaste vaheline konflikt
on olnud ummikus samas kohas rohkem kui 20 aastat
alates PO loomisest peale.
Loodan, et mu rahvas ärkab ühel päeval avatud silmadega
ja hakkab mõtlema, kuidas midagi muuta saaks.
Arvan, et vajame muutust, ja see peaks lähtuma meist.
Me pole ohvrid. Me pole nõrk rahvas. Oleme väga tugevad.
Usun, et palestiinlased on need, kes suudavad lahendada tulevikus
oma konflikti iisraellastega, mitte rahvusvaheline üldsus.
Tavatsesin öelda, et sel konfliktil on kaks omanikku:
palestiinlased ja iisraellased.
Vaid konflikti omanikud suudavad selle lahendada,
ilma kolmanda poole sekkumiseta.
Suurim abi neil mägedel
palestiinlaste ja juutide 70-aastase konflikti lahendamisele
oleks see, kui ÜRO, EL, Soome ja teised välised tegijad
selle Juuda ja Samaaria ala rahule jätaksid.
Kohapealt vaadates on konfliktil olnud kolm peamist põlistajat.
Oslo leping, mis halvas terve piirkonna arengu,
Lääne ulatuslik rahastus korrumpeerunud PO-le
ja ÜRO põgenike allorgan UNRWA.
Kõigi nende taga on lääneriigid.
UNRWA on hoidnud osa palestiinlasi põgenikelaagreis juba ligi 70 aastat.
Soome aitab endiselt konflikti venitada ka UNRWA kaudu.
Vaatame seda lähemalt järgmises saates.
Viimane asi, millest Jeesus enne taevasse naasmist rääkis,
oli Samaaria, Juuda ja praeguse Ida-Jeruusalemma piirkond.
Ta on eriliselt huvitatud sellest piirkonnast,
mida tänapäeval Läänekaldaks nimetatakse.
Palvetame veel koos.
Kallis Isa, anna andeks Soomele siinse konflikti süvendamise eest
korruptsiooni ja vägivalla rahastamisega.
Vabasta see piirkond valedest,
millega sellest räägitakse ja millega seda valitsetakse.
Valitsegu siin Sinu tõde!
Tulgu siia Sinu rahu
ja sündigu siin Sinu tahe nagu taevas.
Sinu Poja Jeesuse nimel! Aamen.
Kuningriigi tuule saadete tootmist saab ka rahaliselt toetada.
Võid helistada TV7 Eesti kanali annetustelefonil:
900 1777 (kõne hind 7 euri),
teha ülekande ekraanil nähtavatele või Taevas TV7 arvelduskontodele
Swedbank EE052200221048388411
SEB EE441010220109461019
Saaja: Taevas TV7 Lisainfo: www.tv7.ee
Tõlge: Monika Jaaguri